માંડવીમાં રૃક્માવતી નદી પર ડેમ બંધાવાના કારણે તથા આ જ નદી પર વધુ ચેકડેમ બંધાવાના કારણે નદીના દરિયામાં જતાં પાણી ઓછા થવા લાગ્યા છે. જ્યારે ભરતી આવે ત્યારે દરિયાનાં પાણી સાથે રેતી પણ રૃક્માવતી નદીમાં ઢસડાઈ આવે છે, પરંતુ ઓટ વખતે નદીના પાણીનો પ્રવાહ ધીરો થયો હોવાથી બધી જ રેતી દરિયામાં પરત જતી નથી. તેથી બંદર પાસે રેતીનો ખૂબ ભરાવો થાય છે. જો ડ્રેજિંગ કરાય તો પણ રોજિંદી આવતી રેતી કાઢવાનો ખર્ચ ખૂબ જ વધી જાય તેમ છે. અત્યારે વહાણો માંડવી બંદરે લાંગરી શકતા નથી. દોઢેક કિલોમીટર દરિયાની અંદર વહાણોએ લંગર નાખવું પડે છે. આથી મેરીટાઇમ બોર્ડને આ બંદરની કોઈ આવક થતી નથી. જ્યારે ગુજરાત મેરીટાઇમ બોર્ડ હસ્તકના મુન્દ્રા બંદરે આયાત નિકાસ ઘટી હોવા છતાં તેની નિયમિત આવક મળી રહે છે. વર્ષ ૨૦૦૬-૦૭માં ૧૯,૪૨૯ મે. ટનની આયાત થતી હતી જ્યારે દસ વર્ષ પછી ૨૦૧૫-૧૬માં આયાત માત્ર ૨૨૮૫ મે. ટન થાય છે, તેવી જ રીતે ૦૬-૦૭માં ૧,૫૭,૮૪૬ મે. ટનની નિકાસ થતી હતી અને ૨૦૧૫-૧૬માં નિકાસ માત્ર ૮૫,૩૬૨ મે. ટન થઈ હતી. જેના રેવન્યુ પેટે ગુજરાત મેરીટાઇમ બોર્ડ અને રાજ્ય સરકારને કરોડોની આવક થાય છે.